Objava zahtevka za registracijo imena v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2022/C 433/23)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„Cebolla de la Mancha“

EU št.: PGI-ES-02631 – 7. septembra 2020

ZOP ( )ZGO (X)

1. Ime ZGO

„Cebolla de la Mancha“

2. Država članica ali tretja država

Španija

3. Opis kmetijskega proizvoda ali živila

3.1. Vrsta proizvoda

Skupina 1.6 Sadje, zelenjava in žita, sveži ali predelani

3.2. Opis proizvoda, za katerega se uporablja ime iz točke 1

Čebule (čebulice vrste Allium cepa L.) sorte recas, ki se prodajajo sveže in cele.

Zaščitena geografska označba se bo uporabljala le za čebule z vsebnostjo suhe snovi od 5 do 10 %, težo čebulice od 165 do 1 000 gramov, premerom od 50 do 120 mm in najnižjo vsebnostjo sladkorja 3,5 oBx (± 0,5 %).

Zaradi vsebnosti suhe snovi je tekstura čebul „Cebolla de la Mancha“ hrustljava in mesnata, najnižja vsebnost sladkorja pa jim daje blag, rahlo oster okus.

Čebule „Cebolla de la Mancha“ so okrogle oblike, z dovoljeno 10-odstotno deformacijo v prečnem premeru in premerih na obeh koncih.

Čebula „Cebolla de la Mancha“ mora imeti vsaj dva zunanja luskolista ali tuniki, ki ji določata zunanjo barvo, ki mora biti bakrena ali temno bronasta. Meso čebulice mora biti belo.

3.3. Krma (samo za proizvode živalskega izvora) in surovine (samo za predelane proizvode)

–

3.4. Posebne faze proizvodnje, ki jih je treba izvajati na opredeljenem geografskem območju

Čebule „Cebolla de la Mancha“ je treba proizvajati na geografskem območju, opisanem v točki 4.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Pakirnice morajo biti opremljene s sistemi, ki omogočajo, da se čebule z zaščiteno geografsko označbo pakirajo ločeno od drugih čebul.

3.6. Posebna pravila za označevanje proizvoda, za katerega se uporablja registrirano ime

Poleg imena, pod katerim se proizvod prodaja, mora biti na etiketah na embalaži čebule prikazan logotip znamke čebule „Cebolla de la Mancha“ z napisom „Indicación Geográfica Protegida“ (zaščitena geografska označba). Ta logotip mora biti na voljo vsem izvajalcem, ki vložijo zahtevo zanj in izpolnjujejo zahteve iz specifikacije proizvoda. Etikete lahko vključujejo neobvezno oznako skladnosti, ki jo izda organ za certificiranje proizvodov.

4. Jedrnata opredelitev geografskega območja

Območje, na katerem se proizvaja proizvod z zaščiteno geografsko označbo, ustreza občinam v naslednjih okrožjih: Almansa, Centro, Hellín, Mancha in Manchuela (provinca Albacete); Campo de Calatrava, Campos de Montiel in Mancha (provinca Ciudad Real); Mancha Alta, Mancha Baja in Manchuela (provinca Cuenca) ter La Mancha, La Sagra, Talavera (samo občina Talavera) in Torrijos (provinca Toledo).

5. Povezava z geografskim območjem

Zahtevek za registracijo čebule „Cebolla de la Mancha“ kot ZGO temelji na lastnostih čebul: sorte recas, okrogle oblike, z vsebnostjo suhe snovi od 5 do 10 %, vsaj dvema zunanjima luskolistoma ali tunikama, ki morata biti bakrene ali temno bronaste barve, belim mesom, najnižjo vsebnostjo sladkorja v vrednosti 3,5 oBx, težo čebulice od 165 do 1 000 gramov ter obsegom od 50 do 120 mm. Te lastnosti čebulam zagotavlja geografsko območje, na katerem se pridelujejo, in način, kako se s pridelkom ravna.

5.1. Posebnosti geografskega območja

(a) Relief

Regija La Mancha prejema površinske vode iz okoliških hribov in gorovij, ta konfiguracija pokrajine pa je privedla do nastanka plodnih in vodnatih ravnic ob bregovih rek v regiji. Skupaj z vodnjaki s podtalnico je to omogočilo razvoj gojenja čebule na precej specifičnih tleh in v precej specifičnih podnebnih razmerah, kar je privedlo do značilnih organoleptičnih lastnosti: hrustljave, mesnate teksture in blagega, rahlo ostrega okusa.

(b) Podnebje

Temperature v regiji Castile La Mancha so zaradi celinskega vpliva zelo ekstremne. Razlike med dnevnimi in nočnimi temperaturami so zelo velike (do 18–20 stopinj).

Padavin je zelo malo, z letnim povprečjem 392,83 mm/m2 na opredeljenem območju za zaščiteno geografsko označbo, območje pa je močno izpostavljeno soncu (prejme povprečno 2 777 ur sončne svetlobe na leto) in evapotranspiraciji poleti. Poleg tega so ravni relativne vlažnosti nizke (letno povprečje 64 %), kroženje vetra pa je skoraj stalno, s povprečno potjo vetra 216 km/dan (ki se na vremenski postaji Albacete povzpne do povprečno 344 km/dan).

(c) Tla

Tekstura tal je najpogosteje ilovnata ali peščeno-ilovnata, tla pa so zelo propustna in imajo visoko vsebnost mineralov. Horizont B je apnenčast, tla pa so kamnita, porozna in enostavna za obdelavo. Vsebujejo manj kot 20 % gline. Vrednost pH tal je alkalna in se giblje med 7,5 in 8,5. Vsebnost organskih snovi je praviloma nizka, približno 1,5 %. Čebule se gojijo na zemljiščih s plitvo slabo rodovitno prstjo in globino približno 35–40 cm. Količina rastlinam lahko dostopnega fosforja v tleh je po navadi srednja do nezadostna, medtem ko so kalij, magnezij in kalcij lahko dostopni.

5.2. Posebnosti proizvoda

Čebule „Cebolla de la Mancha“ imajo naslednje značilnosti:

Čebule sorte recas.

Okrogla oblika.

Vsebnost suhe snovi od 5 do 10 %, kar daje čebulam hrustljavo, mesnato teksturo.

Vsaj dva suha zunanja luskolista ali tuniki, ki morata biti bakrene ali temno bronaste barve.

Belo meso.

Najnižja vsebnost sladkorja v vrednosti 3,5 oBx, kar daje čebulam blag, rahlo oster

Teža čebulice od 165 do 1 000 gramov.

Premer od 50 do 120 mm.

5.3. Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Preplet tal, podnebnih razmer in pridelovalnih praks na območju proizvodnje je privedel do izbora sorte čebule recas, ki je popolnoma prilagojena temu območju proizvodnje. Povpraševanje po čebuli je zaradi njenih posebnih lastnosti barve, velikosti, teksture in okusa tako veliko, da je regija Castile-La Mancha najpomembnejša proizvajalka čebule v Španiji, saj se v njej proizvede več kot polovica vse čebule v državi.

Poleg genotipa sort recas je značilna barva zunanjega luskolista neposredno povezana s številom ur sonca na območju, saj ima čebula zaradi letnega povprečja 2 777 ur sončne svetlobe vsaj dva zunanja luskolista ali tuniki bakrene ali temno bronaste barve.

Nihanje med dnevnimi in nočnimi temperaturami je v razponu od 18 do 20 stopinj. Povprečne nočne temperature v poletnih mesecih so nižje od 20 oC, kar pomeni, da čebulice porabijo manj rezerv v procesu dihanja ponoči, neto fotosinteza pa je višja. Zaradi tega so čebulice sorte recas, ki rastejo na območju vpliva, povezanega z ZGO, večje. Čebulice so srednje velike do velike in imajo okroglo obliko, premer od 50 do 120 mm ter težo čebulice od 165 do 1 000 gramov.

Zaradi dostopnosti kalija, magnezija in kalcija v tleh na območju proizvodnje imajo čebule „Cebolla de la Mancha“ značilno sladek okus. Najnižja vsebnost sladkorja v njih, ki je 3,5 oBx, daje čebulam blag, rahlo oster okus.

Padavin na območju je zelo malo, od 300 do 400 mm/leto. Zaradi močne osončenosti in evapotranspiracije poleti, skupaj s toplimi nočmi in nizkimi ravnmi relativne vlažnosti, se vsebnost suhe snovi giblje med 5 in 10 %, kar daje čebulam hrustljavo, mesnato teksturo.

Cilj pridelovalne prakse je pridelati čebule z dobro zaprtim vratom, ko se postopek pridelave bliža koncu (kar se doseže, ko je število ur sonca veliko, temperature še vedno visoke, relativna vlažnost nizka, kroženje vetra skoraj stalno in evapotranspiracija velika). To v kombinaciji s podnebnimi razmerami, nizkimi temperaturami in nizko relativno vlažnostjo na območju v mesecih, ko se čebule skladiščijo, zagotavlja veliko kakovost čebule v njenem celotnem, dolgem roku uporabnosti.

Sklic na objavo specifikacije

http://pagina.jccm.es/agricul/paginas/comercial-industrial/consejos_new/pliegos/PC_IGP_CEBOLLA_DE_LA_MANCHA-20191202.pdf

(1) UL L 343, 14.12.2012, str. 1.